[{"text_idx": "#000000", "text": "Victor Patricio Landaluze margolari kubatar euskalduna."}, {"text_idx": "#000001", "text": "XIX. mendeko prentsa argitalpenen artean guretzat interesgarrienetakoa den La Ilustracio\u0301n Espan\u0303ola y Americana aldizkarian hainbat aurkikuntza egin ditugu urteetan. Oraingoan Kuban jasotako irudi kostunbrista hauek topatu ditugu 1874.go iraileko ale batean. Egilea Euskal Herrian jaiotako margolaria izatea deigarria iruditu zaigu eta berari buruzko zertzelada batzuk eskaintzea erabaki dugu."}, {"text_idx": "#000005", "text": "\u201cNarciso Lopez Gefe de los piratas invasores (19 de mayo de 1850)\u201d. Palau d\u2019Anticuitats. Barcelona."}, {"text_idx": "#000008", "text": "Margolari euskalduna Feliciano Carrasco lantzariaren heriotzaren lekuko izan zen. Gertakizunak hunkitu zuen eta geroztik uhartearen independentziaren aldeko mugimendu guztien aurka agertu zen. Koloniaren aldeko boluntarioen gorputzean koronela izatera iritsi zen."}, {"text_idx": "#000010", "text": "Bere Kubaren independentziaren aurkako jarrerak Juan Marti\u0301nez Villergas kazetariarekin elkar lanera eraman zuen. Villergas, politikaria, poeta satirikoa, antzerkigile eta literatura kritikoa, Espainian eta Ameriketan sortu zituen aldizkariengatik ezagun egin zen, bertan zabaldu zituen kritika satiriko garratzen ondorioz. Elkarlana Kuban argitaratu zen lehen karikatura aldizkarian hasi zuten, \u00abLa Charanga\u00bb (1857-1860) izenekoan."}, {"text_idx": "#000011", "text": "Honen ostean \u00abEl Moro Muza\u00bb (1859-1877) argitaratu zuten, hasieran literatura eta gizarte gaiei lotua, bigarren aroan izaera politikoagatik nabarmendu zen. Garaiko independentziaren aurkako aldizkari nagusia izan zen."}, {"text_idx": "#000012", "text": "Kubako egungo kritika artistikoak Landaluze kolonia garaiko La Habanako klase zapalduen irudia hobekien jaso zuen ilustratzailea izan zela nabarmentzen du, aurrez hainbatetan iraindu bazituen ere. Nahiz eta Kubaren independentziaren aurkako jarrera politikoa mantendu, herrialdearen izaera islatzen onena izan zen."}, {"text_idx": "#000014", "text": "1881.ean Tipos y costumbres de la Isla de Cuba argitaratu zuen, XIX. mendeko kostunbrismo kubatarraren gailurra kontsideratua."}, {"text_idx": "#000015", "text": "Landaluzeren lanetan ohikoena gizartearen irudi atsegin eta idealizatua jasotzea da."}, {"text_idx": "#000017", "text": "Hala ere, esklabuen egoera gogorra jasotzen zuten olioak ere egin zituen La Ilustracio\u0301n Espan\u0303ola y Americana aldizkarian 1875ko irailean agertutako \"El cimarro\u0301n\" izenburukoa, besteak beste."}, {"text_idx": "#000019", "text": "Victor Patricio Landaluzek karikaturagile, ilustratzaile eta margolari kostunbrista bezala bizitza oparoa izan zuen eta 1887ko ekainak 7an hil zen Guanabacoan. Egun, Kubako XIX. mendeko genero-margolan egile garrantzitsuena kontsideratzen da."}]